google/wiki40b huggingface dataset:
हिमानी

हिमानी या हिमनद (अंग्रेज़ी Glacier) पृथ्वी की सतह पर विशाल आकार की गतिशील बर्फराशि को कहते है जो अपने भार के कारण पर्वतीय ढालों का अनुसरण करते हुए नीचे की ओर प्रवाहमान होती है। ध्यातव्य है कि यह हिमराशि सघन होती है और इसकी उत्पत्ति ऐसे इलाकों में होती है जहाँ हिमपात की मात्रा हिम के क्षय से अधिक होती है और प्रतिवर्ष कुछ मात्रा में हिम अधिशेष के रूप में बच जाता है। वर्ष दर वर्ष हिम के एकत्रण से निचली परतों के ऊपर दबाव पड़ता है और वे सघन हिम (Ice) के रूप में परिवर्तित हो जाती हैं। यही सघन हिमराशि अपने भार के कारण ढालों पर प्रवाहित होती है जिसे हिमनद कहते हैं। प्रायः यह हिमखंड नीचे आकर पिघलता है और पिघलने पर जल देता है।
पृथ्वी पर ९९% हिमानियाँ ध्रुवों पर ध्रुवीय हिम चादर के रूप में हैं। इसके अलावा गैर-ध्रुवीय क्षेत्रों के हिमनदों को अल्पाइन हिमनद कहा जाता है और ये उन ऊंचे पर्वतों के सहारे पाए जाते हैं जिन पर वर्ष भर ऊपरी हिस्सा हिमाच्छादित रहता है।
ये हिमानियाँ समेकित रूप से विश्व के मीठे पानी (freshwater) का सबसे बड़ा भण्डार हैं और पृथ्वी की धरातलीय सतह पर पानी के सबसे बड़े भण्डार भी हैं।
हिमानियों द्वारा कई प्रकार के स्थलरूप भी निर्मित किये जाते हैं जिनमें प्लेस्टोसीन काल के व्यापक हिमाच्छादन के दौरान बने स्थलरूप प्रमुख हैं। इस काल में हिमानियों का विस्तार काफ़ी बड़े क्षेत्र में हुआ था और इस विस्तार के दौरान और बाद में इन हिमानियों के निवर्तन से बने स्थलरूप उन जगहों पर भी पाए जाते हैं जहाँ आज उष्ण या शीतोष्ण जलवायु पायी जाती है। वर्तमान समय में भी उन्नीसवी सदी के मध्य से ही हिमानियों का निवर्तन जारी है और कुछ विद्वान इसे प्लेस्टोसीन काल के हिम युग के समापन की प्रक्रिया के तौर पर भी मानते हैं।
हिमानियों का महत्व इसलिए भी बढ़ जाता है क्योंकि ये जलवायु के दीर्घकालिक परिवर्तनों जैसे वर्षण, मेघाच्छादन, तापमान इत्यादी के प्रतिरूपों, से प्रभावित होते हैं और इसीलिए इन्हें जलवायु परिवर्तन और समुद्र तल परिवर्तन का बेहतर सूचक माना जाता है।

जलवायु परिवर्तन और हिमनद

वैज्ञानिकों का दावा है, समुद्र में 280 फीट ऊंची दीवार बनाने से नहीं पिघलेंगे ग्लेशियर। ग्लेशियरों को पिघलने से बचाने के लिए वैज्ञानिकों ने नई तरकीब निकाली है, इसके तहत समुद्र में 980 फीट ऊंची धातु की दीवार बनानी होगी। जो पहाड़ के नीचे मौजूद गरम पानी ग्लेशियरों तक नहीं पहुंचने देंगे। इससे हिमखंड टूटकर समुद्र में नहीं गिरेगें। समुद्र का जलस्तर बढ़ने की कमी आएगी साथी तटीय शहरों के डूबने का खतरा भी कम होगा। वैज्ञानिकों द्वारा किए गए अध्ययन में बताया गया कि 0.1 क्यूबिक किलोमीटर से 1.5 किलोमीटर तक धातु लगेगी। अरबों रुपए खर्च होने का अनुमान है। इससे पहले इस तकनीक से दुबई का जुमेरा पार्क और हांगकांग इंटरनेशनल एयरपोर्ट बनाया गया था। दुबई के पास जुमेरा पार्क बनाने में 0.3 किलोमीटर धातु से दीवार बनाई गई थी  जिस पर 86 करोड़ रु खर्च हुए थे। 2016 में नासा की जेट प्रोपल्शन लैबोरेटरी ने बताया था कि पश्चिमी अंटार्कटिका की बर्फ काफी तेजी से पिघल रही है। पहाड़ के नीचे गर्म पानी भरना इसका कारण हो सकता है।
कौर्वकि

कहा जाता है कि रानी कौर्वकि एक मछुवारन थीं जो बाद में सम्राट अशोक की पत्नी बनीं। उन्होंने बौद्ध धर्म को अपनाया तथा अशोक की दूसरी पत्नी बनीं। अशोक के लघु शिलालेखों में से एक रानी शिलालेख से वह अमर हो गयीं। इस शिलालेख के अनुसार वह अशोक की दूसरी पत्नी तथा तिवला की माँ थीं.

प्रचलित संस्कृति में

फ़िल्म 'अशोका' में कौर्वकि को कलिंग राज्य की एक अनाथ राजकुमारी दिखाया गया है जो अशोक के आक्रमण के विरुद्ध एक सेना का संचालन करती है।
किताबघर प्रकाशन

किताबघर प्रकाशन एक हिन्दी पुस्तकों के प्रमुख प्रकाशक हैं। पंडित जगतराम आर्य इसके पहले संस्थापक थे।

स्थापना

वर्ष 1968 में पंडित जगतराम आर्य ने इसकी शुरुआत की। अगस्त 1993 में उनका देहावसान हो गया। उनकी स्मृति में एक वार्षिक साहित्यिक सम्मान स्थापित करने का निर्णय प्रकाशन के संचालकों द्वारा लिया गया। 16 दिसंबर को उनका जन्मदिवस पड़ता है, अतएव यह निर्णय किया गया की उस दिन "आर्य स्मृति साहित्य सम्मान" का आयोजन सम्मान समारोह के रूप में किया जाये।
डोडा

आबादी

शहर की जनसंख्या सन् 2001 की भारतीय जनगणना में 13,249 थी, जो 2011 की जनगणना तक 21,605 हो गई। डोडा के लोग कश्मीरी की सिराजी उपभाषा और डोगरी की भदरवाही उपभाषा बोलते हैं।

भूगोल

डोडा समुद्रतल से 1,107 मीटर की ऊँचाई पर है।
रॉबिन उथप्पा

घरेलू खिलाड़ी जीवन

रोबिन कर्णाटक के लिये खेलते हैं। २००५ के चैलेंजर प्रतियोगिता में उन्होंने इंडिया 'ब' की तरफ से इंडिया 'अ' के खिलाफ ६६ रन बनाए। अगले साल इसी प्रतियोगिता में उन्होंने इसी दल के लिए ९३ गेंदों में १०० रन बनाए, जिसकी सहायता से इंडिया 'अ' ने जीत पाई थी। इसके बाद वे भारतीय क्रिकेट दल के लिए चुने गए थे।

अंतर्राष्ट्रीय खिलाड़ी जीवन

अपने पहले मैच में ही रोबिन ने ८६ रन बनाकर अपने अंतर्राष्ट्रीय कैरियर की अच्छी शुरुआत की थी। अप्रैल २००६ में इंग्लैंड के खिलाफ भारत में खेलने के बाद उन्हें अपना अगला मौका जनवरी २००७ में वेस्ट इन्डीस के खिलाफ मिला, जब उन्होंने सिर्फ ४१ गेंदों में ७० रन बनाए। २००७ क्रिकेट विश्व कप के लिए रोबिन चुने गए थे, लेकिन वहाँ खेले गए ३ मैचों में वे सिर्फ ३० रन बना पाए | २००७ नैटवेस्ट प्रतियोगिता में वे ३३ गेंदों में ४७ रन बनाए, जिससे भारत मैच जीते। मैच के पहले २-३ होते हुए भी इस पारी के बाद भारत के श्रृंखला-विजय की आशाएं जाग उठी | दक्षिण अफ्रीका में खेले गए २०-२० विश्व कप में पाकिस्तान के खिलाफ रोबिन ने ५० रन बनाए। इससे वे २०-२० में भारत के पहले अर्धशतक बनाने वाले बल्लेबाज़ बने। भारत यह मैच बोल-आउट से जीता था, इसमें भी रोबिन ने एक गेंद फेका था जो विकेट पर लगी थी।

खेल का तरीका

अपने घरेलू खेल के दिनों से ही लगभग ४० के औसत से बल्लेबाजी करने के कारण रोबिन एक दिवसीय क्रिकेट विशेषज्ञ माने जाते हैं। यह अपने आक्रामक खेल के लिए जाने जाते हैं।
मैडनेस एंड सिविलाइज़ेशन

मैडनेस एंड सिविलाइज़ेशन: अ हिस्ट्री ऑफ़ इनसेनिटी इन द एज ऑफ़ रीज़न १९६४ में प्रकाशित हुई पुस्तक है, जो फ्रेंच विचारक और  दार्शनिक मिशेल फूको के द्वारा लिखी हुई १९६१ पुस्तक का संगृहीत संस्करण है।
लक्ष्मण रामचंद्र वैद्य

लक्ष्मण रामचंद्र वैद्य संस्कृत के आधुनिक कोशकार थे। उन्होंने 'द स्टैण्डर्ड संस्कृत-इंगलिश डिक्शनरी' की रचना की।
1994 हैमबर्ग मास्टर्स

पुरुष एकल

आन्द्रेई मेदवेदेव ने  येवगेनी केफेलनिकोव को 6-4, 6-4, 3-6, 6-3 से हराया।
सुहाग (1979 फ़िल्म)

संक्षेप

दुर्गा (निरूपा रॉय) और विक्रम कपूर (अमजद ख़ान) कई साल पहले शादी कर चुके होते हैं। विक्रम अपराध के रास्ते कदम रखता है और उसी के साथ उसकी एक गुंडे, जग्गी के साथ दुश्मनी हो जाती है। दुर्गा दो बच्चों को जन्म देती है, पर उनमें से एक को जग्गी चुरा कर पास्कल को बेच देता है। दुर्गा अपने एक बच्चे के लापता होने के कारण दुःखी रहती है कि उसका पति भी उसे छोड़ देता है। बड़े मुश्किलों के बाद दुर्गा अपने बच्चे किशन (शशि कपूर) को बड़ा करती है। किशन बड़ा हो कर एक अच्छा पुलिस अफसर बन जाता है। वहीं पास्कल उस बच्चे, अमित (अमिताभ बच्चन) को अशिक्षित ही रखता है और एक गुंडे के साथ साथ शराबी भी बना देता है। किशन और अमित आपस में मिलते हैं तो वे काफी अच्छे दोस्त बन जाते हैं।
विक्रम को न तो अपने दो बच्चों के बारे में पता होता है और न तो उसकी पत्नी के जीवित होने के बारे में कोई जानकारी रहती है। वो बिना अपनी पहचान बताए ही अमित को नवरात्रि के दिन मंदिर में किशन को मारने की सुपारी दे देता है। अमित ये बात अपने दोस्त, किशन को बता देता है। वे लोग असल अपराधी को पकड़ने के लिए योजना बनाते हैं, पर हर चीज उनके योजना के अनुसार नहीं होती और किशन के आँखों की रोशनी चली जाती है। अब इस अपराध के पीछे असल अपराधी के तलाश करने का काम अमित के ऊपर आ जाता है।
पुनियाल

लोग

पुनियाल के अधिकतर लोग शीना भाषा बोलने वाले शिया मुस्लिम हैं जो इस्माइली शाखा से सम्बन्ध रखते हैं। इस क्षेत्र पर कभी चित्राल के राजा का क़ब्ज़ा हो गया था और तब यहाँ कुछ सुन्नी परिवार भी आ गए थे जो राजपूत समुदाय के हैं। शिया और सुन्नी अलग-अलग क़ब्रिस्तानों का प्रयोग करते हैं।
मलेशिया ओपेन (बैडमिंटन)

मलेशिया ओपेन १९३७ से चली आ रही एक वार्षिक बैडमिंटन प्रतियोगिता है। इसका आयोजन विभिन्न स्थानों पर हुआ है जैसे जोहोर बाहरु, कोटा किनाबालु, कुचिंग, पेनांग, सेलङोर, और कुआंतान.
दूसरे विश्व युद्ध की वजह से यह १९४४-४६ में नही हो पायी। 1969 से 1982 के बीच में भी यह सालाना नहीं हो पायी। इसे बाद में २००७ से बीडबल्युएफ सुपर सीरीज प्रतियोगिताओं में शुमार कर लिया गया। इसे अब मलेशिया सुपर सीरीज़ के नाम से भी जाना जाता है।
मेबैंक मलेशिया ओपेन ३१ मार्च से ५ अप्रैल २०१५ तक आयोजित की गयी।
1994 इंडियन वेल्स मास्टर्स

पुरुष एकल

पीट सेमप्रास ने  पेत्रो कोर्दा को 4-6, 6-3, 3-6, 6-3, 6-2 से हराया।

पुरुष युगल

ग्रांट कोनैल /  पीटर गालब्रैथ ने  ब्रायन ब्लैक /  जोनाथन स्टार्क को 3-6, 6-1, 7-6 से हराया।
दिल्ली में विदेशी खाना

चाइनीज

चाइनीज फूड से दिल्ली का परिचय सालों पुराना हो चुका है। हालांकि यह अलग बात है कि हमने चाइनीज फूड को काफी कुछ अपने स्वाद के मुताबिक बदल दिया है। मसलन ठेठ चाइनीज खाना बहुत मसालेदार और तीखा होता है।

इटैलियन

दिल्लीवालों के लिए पास्ता और पिज्जा अब इटैलियन कहां रह गए हैं? ऑलिव ऑयल में बनाया जाने वाला यह खाना अपने स्वाद और महक के लिए बहुत पसंद किया जाता है।
कॉन्टिनेंटल
कम तेल और मसालों के इस्तेमाल से बनता है कॉन्टिनेंटल फूड। इसकी एक और खासियत है कि इसे बहुत ज्यादा पकाया नहीं जाता।

थाई

नारियल और मिर्च के इस्तेमाल की वजह से थाई फूड काफी हद तक दक्षिण भारतीय खाने से मिलता जुलता है। खुशबू के लिए इसमें मसालों का काफी इस्तेमाल किया जाता है।

मैक्सिकन

टमाटर और प्याज का इस्तेमाल इसे काफी कुछ हमारे खाने जैसा बना देता है। इसके अलावा मैक्सिकन फूड में शाकाहारी व्यंजनों की भी काफी वराइटी हैं। हालांकि यह बहुत मसालेदार होता है और इसमें कैलरीज भी काफी होती हैं।

जैपनीज

चाइनीज से काफी समानता रखने वाले इस फूड में मिर्च-मसालों का इस्तेमाल कम होता है। मिसाल के तौर पर उबले चावल, अचार, सूप, सब्जी और मछली एक सामान्य जैपनीज घर में खाया जाता है।

लैबनीज

दिल्ली के लिए यह खाना अभी नया है, लेकिन भारतीय खाने से काफी मिलता जुलता है। इसमें ड्राई फूट्स का ज्यादा इस्तेमाल इसकी बड़ी खासियत है।
चीन ही नहीं, फूड के जरिए दिल्ली दुनिया के कई दूसरे देशों के भी करीब आई है। इस करीबी का ही नतीजा है कि दिल्ली में स्पेशलिटी रेस्तराओं की भी भरमार है। अल अरब (रीगल बिल्डिंग), दम पुख्त (मौर्या शेरेटन), कश्मीरी फूड के लिए चोर बिजैर (होटल ब्रॉडवे), थाई फूड के लिए बान थाई (द ओबरॉय) और सुकोथाई (हौज खास विलेज), जैपनीज फूड के लिए तोक्यो (होटल अशोक), मेक्सिकन फूड के लिए रोडियो (कनॉट प्लेस)... लिस्ट लंबी है।
कुल मिलाकर आज दिल्लीवालों ने खाने-पीने के मामले में क्षेत्रीयता की हर दीवार गिराकर सही मायनों में ग्लोबल फूड कल्चर अपना लिया है।
तरुन दास

तरुन दास  को भारत सरकार द्वारा सन २००६ में उद्योग एवं व्यापार के क्षेत्र में पद्म भूषण से सम्मानित किया गया था। ये हरियाणा से हैं।
अंतर्राष्ट्रीय पत्रकारिता स्‍वतंत्रता दिवस

अंतर्राष्ट्रीय पत्रकारिता स्‍वतंत्रता दिवस (अंग्रेजी: World Press Freedom Day) प्रत्येक वर्ष ३ मई को मनाया जाता है। वर्ष 1991 में यूनेस्को और संयुक्त राष्ट्र के 'जन सूचना विभाग' ने मिलकर इसे मनाने का निर्णय किया था।'संयुक्त राष्ट्र महासभा' ने भी '3 मई' को 'अंतर्राष्ट्रीय पत्रकारिता स्‍वतंत्रता दिवस' की घोषणा की थी। यूनेस्को महासम्मेलन के 26वें सत्र में 1993 में इससे संबंधित प्रस्ताव को स्वीकार किया गया था। इस दिन के मनाने का उद्देश्य प्रेस की स्वतंत्रता के विभिन्न प्रकार के उल्लघंनों की गंभीरता के बारे में जानकारी देना है।
इसके उद्देश्यों में प्रकाशनों की कांट-छांट, उन पर जुर्माना लगाना, प्रकाशन को निलंबित कर‍ देना और बंद कर‍ देना आदि शामिल है।
अमरनाथ एक्स्प्रेस

15653/54 गुवाहाटी - जम्मु तवी अमरनाथ एक्सप्रेस  भारतीय रेल की पूर्वोत्तर सीमांत रेलवे जोन की एक एक्सप्रेस ट्रेन है - जो भारत के गुवाहाटी और जम्मु तवी के बीच चलती है।
यह ट्रेन नंबर 15653 के रूप में जम्मू तवी से गुवाहाटी एवं विपरीत दिशा में ट्रेन नंबर 15654  के रूप में चल रही है। यह भारत के ८ राज्यों असम, पश्चिम बंगाल, बिहार, उत्तर प्रदेश, उत्तराखंड, हरियाणा, पंजाब और जम्मू-कश्मीर में सेवारत हैं। इसका नामकरण प्रसिद्ध अमरनाथ गुफा पर रखा गया हैं जो भारत के जम्मू-कश्मीर राज्य में स्थित है। लोहित एक्सप्रेस के अलावा यह दूसरी ट्रैन हैं जो गुहाटी एवं जम्मू तवी को जोड़ती है।

कोच

15653/54 गुवाहाटी जम्मू तवी अमरनाथ एक्सप्रेस में एक एसी 2 टियर, दो एसी 3 टियर, 14 स्लीपर क्लास, सह लगेज रैक कोच एवं 4 सामान्य अनारक्षित और 2 सीटिंग कम लगेज रैक कोच हैं। इसके अलावा, इसमें एक पेंट्री कार भी है। जैसा की भारत में सबसे ट्रेन सेवाओं की परंपरा हैं, कोच की सरंचना में मांग के आधार पर भारतीय रेल के विवेक पर संशोधन किया जा सकता है।

सेवा

15,653 गुवाहाटी जम्मू तवी अमरनाथ एक्सप्रेस २४३१ (1511 मील) किलोमीटर की दूरी 47 घंटे 15 मिनट (51.45 किमी / घंटा) में और 15,654 जम्मू तवी गुवाहाटी अमरनाथ एक्सप्रेस 48 घंटे 45 मिनट (49.87 किमी / घंटा) में तय करती है। इस ट्रेन की औसत गति 55 किमी / घंटा (34 मील प्रति घंटा) से नीचे है, अत: भारतीय रेलवे के नियमों के अनुसार, इसका किराये में सुपरफास्ट सरचार्ज शामिल नहीं है।

रास्ता

15653/54 गुवाहाटी जम्मू तवी अमरनाथ एक्सप्रेस गुवाहाटी से न्यू अलीपुरद्वार, न्यू जलपाईगुड़ी, कटिहार जंक्शन, बेगूसराय, बरौनी जंक्शन, मुजफ्फरपुर जंक्शन, बापूडाम मोतिहारी, गोरखपुर जंक्शन, लखनऊ एन.आर., शाहजहांपुर, बरेली, लक्सर जंक्शन, सहारनपुर जंक्शन, अंबाला कैंट, लुधियाना जंक्शन होते हुए जम्मू तवी पहुँचती है

ट्रैक्शन

मार्ग के बड़े तबके का विद्युतीकरण किया जाना अभी बाकी है।
बीना अग्रवाल

जीवनी

बीना अग्रवाल ने दिल्ली के स्कूल ऑफ इकोनॉमिक्स, दिल्ली विश्वविद्यालय से अर्थशास्त्र में डॉक्टरेट की उपाधि अर्जित की और उन्होंने उसने बीए और एमए कैम्ब्रिज विश्वविद्यालय से की है।
यशवंत सिंह परमार

जीवनी

सिरमौर जिला के चनालग गांव में 4 अगस्त 1906 को जन्मे डॉ॰ परमार का जीवन संघर्षशील व्यक्ति का जीवन रहा। उन्होने 1928 में बी0ए0 आनर्स किया; लखनऊ से एम०ए० और एल०एल०बी० तथा 1944 में समाजशास्त्र में पी एच डी की। 1929-30 में वे थियोसोफिकल सोसायटी के सदस्य रहे। उन्होने सिरमौर रियासत में 11 वर्षों तक सब जज और मैजिसट्रेट (1930- 37) के बाद जिला और सत्र न्यायधीश (1937 -41) के रूप में अपनी सेवाए दी।
वे नौकरी की परवाह ना करते हुए सुकेत सत्याग्रह प्रजामण्डल से जुड़े! उनके ही प्रयासों से यह सत्याग्रह सफल हुआ। 1943 से 46 तक वे सिरमौर एसोसियेशन के सचिव, 1946 से 47 तक हिमाचल हिल स्टेट कांउसिल के प्रधान, 1947 से 48 तक सदस्य आल इन्डिया पीपुलस कान्फ्रेस तथा प्रधान प्रजामण्डल सिरमौर संचालक सुकेत आन्दोलन से जुड़े रहे। डॉ॰ परमार के प्रयासों से ही 15 अप्रैल 1948 को 30 सियासतों के विलय के बाद हिमाचल प्रदेश बन पाया और 25 जनवरी 1971 को इस प्रदेश को पूर्ण राज्य का दर्जा मिला।
1948 से 52 सदस्य सचिव हिमाचल प्रदेश चीफ एडवाजरी काउंसिल, 1948 से 64 अध्यक्ष हिमाचल कांग्रेस कमेटी, 1952 से 56 तक हिमाचल प्रदेश के मुख्यमंत्री ; 1957 सांसद बने और 1963 से 24 जनवरी 1977 तक हिमाचल के मुख्यमंत्री पद पर कार्य करते रहे किया! डॉ॰ परमार ने पालियेन्डरी इन द हिमालयाज, हिमाचल पालियेन्डरी इटस शेप एण्ड स्टेटस, हिमाचल प्रदेश केस फार स्टेटहुड और हिमाचल प्रदे्श एरिया एण्ड लेगुएजिज नामक शोध आधारित पुस्तके भी लिखी। डॉ॰ परमार 2 मई 1981 को स्वर्ग सिधार गए।
ईरानी परमाणु कार्यक्रम पर अंतरिम समझौता

24 नवम्बर 2013 को ईरान ने पी5 +1 देशों के साथ जिनेवा में एक परमाणु समझौता हस्ताक्षरित किया। इस समझौते के तहत अपने ऊपर लगे आर्थिक प्रतिबंधों में आंशिक रियायत के बदले ईरान अपने परमाणु कार्यक्रम पर अल्पकालिक रोक लगाने के लिए तैयार हो गया।

पृष्ठभूमि

ईरान का परमाणु कार्यक्रम 1950 के दशक में मूलतः शांतिपूर्ण उद्देश्य से शुरू किया गया था। 2002 में एक विपक्षी गुट द्वारा अघोषित परमाणु केन्द्रों के खुलासे के बाद अंतरराष्ट्रीय समुदाय में ईरान के परमाणु कार्यक्रम के प्रति चिंता बढ़ने लगी।
वर्ष 2006 से संयुक्त राष्ट्र सुरक्षा परिषद ने ईरान के विवादास्पद परमाणु कायक्रम के मद्देनजर उस पर कुल चार दौर के प्रतिबंध लगाने का प्रस्ताव पारित किया। इसके अतिरिक्त संयुक्त राज्य अमेरिका और यूरोपीय संघ ने भी ईरान पर तेल निर्यात एवं व्यापार संबंधी कई प्रतिबंध लगाये। 
जून 2013 के राष्ट्रपति चुनावों के विजेता हसन रूहानी ने ईरान के परमाणु कार्यक्रम पर लगे प्रतिबंधों को हटाने और अंतरराष्ट्रीय समुदाय के साथ कूटनीतिक समझौते तक पहुंचने की आवश्यकता पर बल दिया। 
15 अक्टूबर 2013 को ईरान और छह मध्यस्थ देशों के बीच वार्ता की शुरुआत हुई।

प्रावधान

24 नवम्बर 2013 को संयुक्त राष्ट्र सुरक्षा परिषद के 5 स्थायी सदस्यों- अमेरिका, ब्रिटेन, रूस, चीन, फ्रांस और इसके अलावा जर्मनी के साथ किये गए इस समझौते के मुताबिक ईरान अपने संवर्धित यूरेनियम के भंडार को कम करेगा और अपने परमाणु संयंत्रों को निगरानी के लिए खोलेगा। ईरान यूरेनियम के 5% से अधिक संवर्धन और अरक परमाणु संयंत्र के विकास को रोक देगा। इस समझौते से ईरान को करीब 7 अरब डॉलर की राहत मिलेगी और उस पर 6 माह तक कोई नया प्रतिबंध नहीं लगेगा।
यह समझौता ईरान और पी5+1 वार्ताकारों के बीच व्यापक सहमति और दुनियाभर के देशों के साथ ईरान के परमाणु रिश्ते को औपचारिक रूप देने के लिए 6 महीने की समय सीमा निर्धारित करता है।

प्रतिक्रिया

इस समझौते का दुनियाभर के कई देशों ने स्वागत किया और इसे संबंधों के सुधार की ओर एक महत्वपूर्ण कदम माना।
इस विषय पर इज़राइल की सरकार और नेताओं की प्रतिक्रिया नकारात्मक रही। इज़राइल के प्रधानमंत्री बेंजामिन नेतन्याहू ने ईरान के साथ हुए इस समझौते को एक "ऐतिहासिक ग़लती" कहा। 
संयुक्त राष्ट्र के महासचिव बान की मून ने इस अंतरिम समझौते की सराहना करते हुए अपने वक्तव्य में इसे "एक एैतिहासिक समझौते की शुरूआत" बताई।
भिलार

भिलार महाराष्ट्र के सातारा जिले के पंचगानी और महाबलेश्वर से *14* किमी सुरम्य पहाड़ी स्टेशनों के बीच लंबे समय तक अपनी स्ट्रॉबेरी खेती के लिए जाना जाता था, जिसमें साहित्यिक प्रस्तुतियां नहीं थीं। लेकिन हाल ही में, महाराष्ट्र सरकार ने देश का प्रथम किताबों का गांव घोषित कर दिया है।
जैविक नृविज्ञान

जैविक नृविज्ञान (Biological anthropology) नृविज्ञान की प्रथम एवं सर्वप्रमुख शाखा है। यह मानव का एक जैविक प्राणी के रूप में अध्ययन करता है। यह मानव की उत्पत्ति, उदविकास एवं विविध मानव समूहों के बीच मौजूद प्रजातीय विविधता का अध्ययन करता है।
मानव की उत्पत्ति एवं उसके उदविकास का अध्ययन जीवश्मीय साक्ष्यों के आधार पर किया जाता है। इसके साथ ही प्राइमेट के मानवीय गुणों का पता लगाकर मानव के पूर्वजों के बारे में अनुमान लगाया जाता है। इसके अतिरिक्त आदिकालीन जलवायु, पौधों एवं जंतुओं के अध्ययन से प्राप्त जानकारी से भी मानव उदविकास के बारे में जानने का प्रयास किया जाता है। मानव की प्रजातीय विविधता के अध्ययन के लिए मानवविज्ञानी मानव की उन शारीरिक विशिष्टताओं का अध्ययन करते हैं जो आनुवंशिक होते हैं। यह अध्ययन प्रजातीय वर्गीकरण में सहायक होते हैं।
इस शाखा का संबंध आदि मानवों और मानव के पूर्वजों की भौतिक या जैव विशेषताओं तथा मानव जैसे अन्य जीवों, जैसे चिमपैन्जी, गोरिल्ला और बंदरों से समानताओं से है। यह शाखा विकास शृंखला के जरिए सामाजिक रीति रिवाजों को समझने का प्रयास करती है। यह जातियों के बीच भौतिक अंतरों की पहचान करती है और इस बात का भी पता लगाती है कि विभिन्न प्रजातियों ने किस तरह अपने आप को शारीरिक रूप से परिवेश के अनुरूप ढाला। इसमें यह भी अध्ययन किया जाता है कि विभिन्न परिवेशों का उनपर क्या असर पड़ा।
जैव या भौतिक नृतत्व विज्ञान की अन्य उप शाखाएं और विभाग भी हैं जिनमें और भी अधिक विशेषज्ञता हासिल की जा सकती है। इनमें आदि मानव जीव विज्ञान, ओस्टियोलाजी (हड्डियों और कंकाल का अध्ययन), पैलीओएंथ्रोपोलाजी यानी पुरा नृतत्व विज्ञान और फोरेंसिक एंथ्रोपोलाजी।
मानवविज्ञान की इस शाखा का व्यावहारिक जीवन में उपयोग बढ़ रहा है, जैसे- आपराधिक गुत्थिओं को सुलझाने में, सार्वजनिक स्वास्थ्य को सुधारने में, पितृत्व संबंधी विवादो के समाधान में, शरीर पर फिट आनेवाले वस्त्रों व अन्य साजो-सामान के निर्माण में आदि।
अभय़नगर उपज़िला

जनसांख्यिकी

यहाँ की आधिकारिक स्तर की भाषाएँ बांग्ला और अंग्रेज़ी है। तथा बांग्लादेश के किसी भी अन्य क्षेत्र की तरह ही, यहाँ की भी प्रमुख मौखिक भाषा और मातृभाषा बांग्ला है। बंगाली के अलावा अंग्रेज़ी भाषा भी कई लोगों द्वारा जानी और समझी जाती है, जबकि सांस्कृतिक और ऐतिहासिक निकटता तथा भाषाई समानता के कारण, कई लोग सीमित मात्रा में हिंदुस्तानी(हिंदी/उर्दू) भी समझने में सक्षम हैं। यहाँ का बहुसंख्यक धर्म, इस्लाम है, जबकि प्रमुख अल्पसंख्यक धर्म, हिन्दू धर्म है। खुलना विभाग में, जनसांख्यिकीक रूप से, इस्लाम के अनुयाई, आबादी के औसतन ८३.६१% है, जबकि शेष जनसंख्या प्रमुखतः हिन्दू धर्म की अनुयाई है। बांग्लादेश के सारे विभागों में, खुलना विभाग में मुसलमान आबादी की तुलना में हिन्दू आबादी की का अनुपात सबसे अधिक है। यह मुख्यतः ग्रामीण क्षेत्र है, और अधिकांश आबादी ग्राम्य इलाकों में रहती है।

अवस्थिति

अभय़नगर उपजिला बांग्लादेश के दक्षिण-पश्चिमी भाग में, खुलना विभाग के यशोर जिले में स्थित है।
टेट्रिस

टेट्रिस 6 जून, 1984 में बना एक ईट जोड़ने वाला वीडियो खेल है, जिसे एलेक्सी पाजीत्नोव ने बनाया है। यह पहला मनोरंजन सॉफ्टवेयर है, जिसे अमेरिका में भेज कर आईबीएम और कोमोडोर 64 में प्रदर्शित किया गया। 1980 में इसे घरेलू कम्प्युटर के लिए उपलब्ध कराया गया। इस समय इसे बहुत अधिक प्रसिद्धि मिली और 1989 में गेम बॉय के इसके एक संस्करण को 100 सबसे अच्छे खेल की सूची में पहले स्थान पर रखा गया।

इतिहास

इसका निर्माण 6 जून, 1984 में एलेक्सी पाजीत्नोव ने किया था। वह पहले एक नए उपकरण को जाँच रहे थे। इसके लिए वह सरल खेल का कोड बना कर उसे चलाने की कोशिश कर रहे थे। इसके पश्चात वह इस खेल को बनाने में लग गए। पहले इसमें 12 प्रकार के आकार होते थे। जिसके कारण यह खेल कठिन बन गया था। लेकिन बाद में इसे 7 आकार वाले खेल में बदल दिया गया। एलेक्ट्रोनिका 60 में केवल अक्षर ही दिखते थे, तो उन्होने इसमें अक्षर का ही उपयोग किया। लेकिन इससे वह बहुत जल्दी भर जाता था। इस कारण उन्होने सोचा की इसमें हटाने का भी तरीका होना चाहिए।
ऍप्सिलन सैजिटेरियाइ तारा

अन्य भाषाओं में

भारतीय संस्कृति में ऍप्सिलन सैजिटेरियाइ और डॅल्टा सैजिटेरियाइ तारों को इकठ्ठा पूर्वाषाढ़ के नाम से जाना जाता है। ऍप्सिलन सैजिटेरियाइ को अंग्रेज़ी में "कोस ऑस्ट्रालिस" (Kaus Australis) भी कहा जाता है जिसका अर्थ "दक्षिणी धनुष" है। यह अरबी भाषा के "क़ौस" (قوس, यानि "धनुष") और लातिनी भाषा के "ऑस्ट्रालिस" (Australis, यानी "दक्षिणी") का संयुक्त शब्द है।

वर्णन

ऍप्सिलन सैजिटेरियाइ का मुख्य तारा एक B9.5 III श्रेणी का दानव तारा है। इसकी अंदरूनी चमक (निरपेक्ष कान्तिमान) हमारे सूरज की ३७५ गुना है। इसका व्यास हमारे सूरज के व्यास का ७ गुना और इसका द्रव्यमान सूरज के द्रव्यमान का ५ गुना है।
सिद्धासन

सिद्धासन
नाम से ही ज्ञात होता है कि यह आसन सभी सिद्धियों को प्रदान करने वाला है, इसलिए इसे सिद्धासन कहा जाता है। यमों में ब्रह्मचर्य श्रेष्ठ है, नियमों में शौच श्रेष्ठ है वैसे आसनों में सिद्धासन श्रेष्ठ है।
स्वामी स्वात्माराम जी के अनुसार, "जिस प्रकार केवल कुम्भक के समय कोई कुम्भक नहीं, खेचरी मुद्रा के समान कोई मुद्रा नहीं, नाद के समय कोई लय नहीं; उसी प्रकार सिद्धासन के समान कोई दूसरा आसन नहीं है।
प्रथम विधि -
सर्वप्रथम दण्डासन में बैठ जाएँ। बाएँ पैर को मोड़कर उसकी एड़ी को गुदा और उपस्थेन्द्रिय के बीच इस प्रकार से दबाकर रखें कि बाएं पैर का तलुआ दाएँ पैर की जाँघ को स्पर्श करे। इसी प्रकार दाएँ पैर को मोड़कर उसकी एड़ी को उपस्थेन्द्रिय (शिशन) के ऊपर इस प्रकार दबाकर रखें। अब दोनों हाथ ज्ञान मुद्रा में रखें तथा जालन्धर बन्ध लगाएँ और अपनी दृष्टि को भ्रूमध्य टिकाएँ। इसी का नाम सिद्धासन है।
दूसरी विधि -
सर्वप्रथम दण्डासन में बैठ जाएँ तत्पश्चात बाएँ पैर को मोड़कर उसकी एड़ी को शिशन के ऊपर रखें तथा दाएँ पैर को मोड़कर उसकी एड़ी को बाएं पैर की एड़ी के ठीक ऊपर रखें। यह भी सिद्धासन कहलाता है।
सिद्धासन के लाभ -
यह सभी आसनों में महत्वपूर्ण तथा सभी प्रकार की सिद्धियों को प्रदान करने वाला एकमात्र आसन है। इस आसन के अभ्यास से साधक का मन विषय वासना से मुक्त हो जाता है। इसके अभ्यास से निष्पत्ति अवस्था, समाधि की अवस्था प्राप्त होती है। इसके अभ्यास से स्वत: ही तीनों बंध (जालंधर, मूलबन्ध तथा उड्डीयन बंध) लग जाते हैं। सिद्धासन के अभ्यास से शरीर की समस्त नाड़ियों का शुद्धिकरण होता है। प्राणतत्त्व स्वाभाविकतया ऊर्ध्वगति को प्राप्त होता है। फलतः मन एकाग्र होता है। विचार पवित्र बनते हैं। ब्रह्मचर्य-पालन में यह आसन विशेष रूप से सहायक होता है।
अन्य लाभ-
पाचनक्रिया नियमित होती है। श्वास के रोग, हृदय रोग, जीर्णज्वर, अजीर्ण, अतिसार, शुक्रदोष आदि दूर होते हैं। मंदाग्नि, मरोड़ा, संग्रहणी, वातविकार, क्षय, दमा, मधुप्रमेह, प्लीहा की वृद्धि आदि अनेक रोगों का प्रशमन होता है। पद्मासन के अभ्यास से जो रोग दूर होते हैं वे सिद्धासन के अभ्यास से भी दूर होते हैं।
सावधानी-
गृहस्थ लोगों को इस आसन का अभ्यास लम्बे समय तक नहीं करना चाहिए। सिद्धासन को बलपूर्वक नहीं करनी चाहिए। साइटिका, स्लिप डिस्क वाले व्यक्तियों को भी इसका अभ्यास नहीं करना चाहिए। घुटने में दर्द हो, जोड़ो का दर्द हो या कमर दर्द की शिकायत हो, उन्हें भी इसका अभ्यास नहीं करना चाहिए। गुदा रोगों जैसे बवासीर आदि से पीड़ित रोगी भी इसका अभ्यास न करें।